<classify> Mabondia hao wamekutana kwa mara ya pili na Cheka kuchukua ubingwa huo baada ya mwaka 2008 mpinzani wake huyo kushinda kwa pointi katika pambano lililochezwa jijini Manchester, Uingereza.Licha ya Cheka kushinda Mserbia huyo alikuwa akionesha kupinga kutokubaliana na matokeo ya ushindi wa Cheka, akidai kuwa alistahili kushinda kwa kuwa yeye ndiye aliyecheza vizuri.Katika pambano hilo la kuwania ubingwa wa Mabara, Cheka alionekana kupiga ngumi nyingi za kudokoa, lakini hazikuwa na nguvu sana kama za mpinzani wake aliyepiga ngumi chache lakini kali.Mashabiki wengi waliokuwa kwenye Viwanja vya Leaders walionekana kuwa na hofu kutokana na Ajetovic kuachia ngumi za kushitukiza ingawa Cheka alipiga nyingi zaidi za kudokoa zilizomsaidia kupata pointi nyingi.Wakati wanaanza pambano hilo Cheka alionekana kuanza kwa hofu, jambo lililompa mpinzani wake nafasi ya kumshambulia hadi kudondoka, lakini baadaye Cheka alionekana kuchangamka na kushambulia.Katika raundi ya tisa, Cheka alichanika juu ya jicho na kuanza kuvuja damu, lakini bado alionekana kuwa mvumilivu na kuendelea kupambana akiwa amepania kulipa kisasi na hatimaye kufanikiwa kumaliza raundi zote 12.  <topic>: michezo 